Il-Ħamis, 30 ta' Marzu Kif jista' jkun?! Lanqas jekk jiġi minn jiġi ma nemminhom li kellhom surplus fil-baġit. Bilfors li qegħdin ibagħbsu bin-numri. Ma kienx irnexxielu Eddie l-kbir, se jirnexxilu Joseph Muscat! Ma kienx irnexxielu Lawrence Gonzi li sena wara sena kien jgħidilna li se jkollna bilanċ, se jirnexxilu Joseph Muscat li għadu jibda. Bilfors li jbagħbsu qegħdin. U jien niskanta kif tal-istatistika ma jindunawx, għax dawk mhux suppost li huma ċwieċ. M'għandix dubju li Simon tagħna se jinduna bit-tbagħbis għax Simon tagħna aktar għaref minn dawk tal-istatistika. Il-Ġimgħa, 31 ta' Marzu X'ħaseb se jidħaq bina Joseph Muscat u jbellagħhielna li kapaċi jagħmel dak li saħansitra ma kienx kapaċi jagħmel Eddie l-kbir!? Mhux meta għandna lil Simon magħna. Jien mill-ewwel għedt li l-ftaħir dwar is-surplus ma kien xejn għajr tbagħbis bin-numri li dawk tal-istatistika ma ndunawx bih. Ara Simon tagħna, għax ħafna għaref aktar minn dawk tal-istatistika, ma damx wisq biex induna bit-tbagħbis u ġab fix-xejn il-ftaħir ta' Joseph Muscat. Issa nispera ma jerġgħux imeruh dawk tal-Unjoni Ewropea lil Simon tagħna, għax dak Juncker xejn ma jġibna lilna. Is-Sibt, 1 ta' April Kemm hawn min iħobb jindaħal fejn ma jesgħux! Ngħid jien dan il-Professur Kevin Aquilina x'jidħollu u joħroġlu jekk Simon tagħna hux jikser il-liġi jew le bil-ftehim li għamel biex isalva lill-partit minn falliment finanzjarju u biex ikollhom minn fejn jitħallsu Thake u St. John. Mela dawn ma jridux jieklu wkoll. Familja għandhom man! U iva forsi ma tafx kif ikun hawn ħafna li jaħsbuha ċajta tal-ewwel ta' April, għalkemm mhix xi ċajta sabiħa li takkuża lil Simon tagħna li kiser il-liġi. Fuq kollox Simon tagħna żgur mhux t'hekk, jgħid x'jgħid il-Professur Aquilina. Il-Ħadd, 2 ta' April Kemm hu bravu Simon tagħna! L-hena tiegħi niġri warajh kull nhar ta' Ħadd biex nisma' l-għerf ħiereġ minn fommu. Tgħidx kemm ċapċaptlu llum meta qalilna li l-Partit Laburista ilu sa minn qabel l-elezzjoni l-oħra jipprova jikkopja u jippoża bħall-Partit Nazzjonalista, inkluż billi jużaw l-istess kuluri. Fl-aħħar elezzjoni irnexxielhom jidħqu b'ħafna nies bil-pożi tagħhom, iżda jistgħu jibqgħu ċerti li d-darba li ġejja mhux se jirnexxilhom. Tant jafu li mhux se jirnexxilhom, li issa qegħdin jippruvaw ibagħbsu fil-voti. Imma Simon tagħna mhux se jħallihom. It-Tnejn, 3 ta' April Xbajt nisma' lil min ifaħħar lill-gvern ta' Joseph Muscat. Qisu ma kienx biżżejjed li ma nafx kemm ġew nies mill-Unjoni Ewropea biex ifaħħruh. Issa qegħdin ifaħħruh anke l-għaqdiet lokali. Paul Abela tal-GRTU faħħar il-viżjoni ekonomika tal-gvern għax qal li dan il-gvern huwa pro-business, bħallikieku Simon tagħna mhux pro-business. U l-ieħor, Tony Zahra tal-lukandiera wkoll infexx ifaħħar lill-gvern, qisu Joseph Muscat qed iġibulu sħun, għalkemm ma nafx xi jrid ifisser b'Muscatonomics, imma Simon tagħna żgur jaf xi jrid jgħid. It-Tlieta, 4 ta' April Ara min reġa' tfaċċa! L-eks kaxxier Peter Darmanin li taħtu l-għażiż partit tagħna spiċċa b'qabda dejn. U mnalla reġa' tfaċċa għax bis-saħħa tiegħu sirt naf li Simon tagħna qiegħed jiġbor biex id-daħla tad-Dar Ċentrali nagħmluha bil-mużajk. U mhux mużajk taċ-ċajt jidher li se jkun, għax jiswa 500 ewro l-biċċa. Hekk nifhimha jien ladarba biċ-ċekk ta' 1,000 ewro li tana Peter Darmanin se jinxtraw żewġ biċċiet biss ta' mużajk. Nispera li ma ninqabdux f'xi bawxata bħal taċ-ċedoli jew bħal tal-invoices foloz! L-Erbgħa, 5 ta' April Iġri Simon tagħna jkun prim ministru forsi ma nismax aktar dagħa minħabba t-traffiku, minħabba l-ħofor fit-toroq, jew minħabba tal-linja. Dawn il-problemi kollha għandu soluzzjoni għalihom Simon tagħna. Digà ħejja pjan bi proġetti għal Malta kollha. Ovvjament il-proġetti se jkunu qegħdin isiru wieħed wara l-ieħor u mhux kollha f'daqqa. Mela bħall-Gvern ta' Joseph Muscat! Beda l-proġett ta' Regional Road, beda l-proġett ta' Bieb il-Belt, beda l-proġett tal-Pjazza ta' Raħal Ġdid, u ma nafx kemm aktar proġetti! Fittex sejjaħha sur Prim Ministru.